ועדת הפנים ואיכות הסביבה, כנסת 16, פרוטוקול מספר 190, 2004-04-14 11:30

יורי שטרן: ברוכים הבאים.

יורי שטרן: אנחנו באיחור, ואני מתנצל על כך.

יורי שטרן: אנחנו דנים היום בנושא איחוד הרשויות – הצעת חוק התכנית להבראת כלכלת ישראל (תיקוני חקיקה להשגת יעדי התקציב והמדיניות הכלכלית לשנות הכספים 2003 ו-2004) (תיקון – איחוד רשויות מקומיות), התשס"ד-2003.

יורי שטרן: הצעות החוק שהגיעו אל הוועדה שלנו אחרי אישורן בקריאה ראשונה הן הצעות החוק של חבר הכנסת איוב קרא וחבר הכנסת דוד אזולאי.

יורי שטרן: אני מברך את חברי הכנסת ואת חבר הכנסת מח'ול, שגם לו היתה הצעת חוק דומה, על כך שהם הגיעו בפגרה – כי הדיון הזה חשוב להם וחשוב לנו.

יורי שטרן: אני רוצה לשמוע ממציעי החוק האם בדקתם את ההיבטים השונים – עם אלו קשיים אנחנו צריכים להתמודד עכשיו אם אנחנו מחזירים את המצב אחורנית; מהם המצבים השונים עמם אנחנו צריכים להתמודד.

יורי שטרן: בהיבט הזה, אני רוצה להתייחס תחילה למשרד המשפטים, שבדיון הקודם העיר על קיומם של כל מיני קשיים בהחזרת המצב לקדמותו.

יורי שטרן: נרצה לשמוע גם את התייחסותם של שאר המשרדים, כמובן.

יורי שטרן: אני מציע שבדיון נתרכז בשלב הפרקטי – לא בחוויות, בכעסים או בהתרשמויות – אלא בשאלה איך אנחנו מחזירים את המצב לקדמותו, ואיך בונים מנהיגות במקומות שבהם היא לא קיימת כעת.

יורי שטרן: היעדר המנהיגות נובע מהעובדה שלא התקיימו שם בחירות כפי שנערכו ביישובים האחרים, אלא התקיימו בחירות ליישות משפטית אותה אנחנו עומדים לפרק.

יורי שטרן: בשני הקטעים הללו יש דברים מעשיים – המעבר בכלל והמעבר הנוגע לרשות הכפרים לאחר הפירוק.

יורי שטרן: בבקשה, חברי הכנסת.

איוב קרא: אדוני היושב ראש, חבריי חברי הכנסת.

איוב קרא: בוקר טוב לכל המוזמנים לישיבה הזאת – אישי ציבור ואנשים מרכזיים ביישובים השונים.

איוב קרא: עד כניסתו של היושב ראש, אני רוצה לציין שאנחנו מתכוונים להעלות את הצעת החוק הזאת לקראת פתיחת המושב – 2 במאי, 3 במאי או 4 במאי.

איוב קרא: לצורך העניין הזה, אנחנו חייבים לסיים היום את הדיון, כך שבסופו של דבר לא תהיה מניעה להכין אותו לקראת הישיבה, אלא אם כן היועצת המשפטית היושבת לידי תנחה אותנו ותציין דברים אחרים הנוגדים את התקנות ואת החוק.

איוב קרא: ברוח הדברים הללו, אני רוצה לציין שכל הכוונה היא לסיים כמה שיותר מהר את הדברים, ולהביא כמה שיותר מהר למצב שבו נוכל ללכת לבחירות מוקדמות ומקדימות.

איוב קרא: עם זאת, אנחנו צריכים לזכור שעל אף סיכומים קודמים בהם התחייב משרד הפנים שלא למנות מתאמים מוניציפליים, גורמים או כתובות ליישובים השונים, פעל המשרד בניגוד למה שקבענו, ולצערי הרב שלח מתאם לינוב, לאבו סנאן ולגו'ליש.

איוב קרא: מזל שיש ראש רשות בירכא, ובשלב זה הוא העדיף שראש המועצה של ירכא יהיה המתאם והמוציא לפועל של יישוב.

איוב קרא: התנהלות זו איננה בהתאם לסיכומים ולדברים שנקבעו בזמנו.

איוב קרא: אני מודאג יותר מהעובדה שבסופו של הפירוק, הדבר הזה ייתפס כלגיטימי, ואותם מתאמים ימשיכו כראשי וועדות קרואות.

איוב קרא: אני מתריע כאן שזה לא היה הסיכום, ואנחנו לא רוצים שהדבר הזה יקרה.

איוב קרא: לדעתי זה גם נוגד כל עמדה משותפת לדמויות המרכזיות, אותה הבענו כאן בוועדה.

איוב קרא: אני רוצה לפנות לראש העיר, סלאח אבוריש.

איוב קרא: אני לא יודע אם מותר לי לעשות זאת לפי החוק, אבל אני קורא לך: על פי הוראת הממונה על המחוז, העיר צריכה לשלם את משכורת המתאם.

איוב קרא: אני מבקש ממך לא לקיים את הוראת הממונה על המחוז – אל תשלם משכורת למתאם, כי אתה היית אמין בדרכך ובכיוון שלך, וזה מה שנקבע.

איוב קרא: אתה עשית בדיוק מה שקבענו כאן, ואילו הוא החליט על דעת עצמו למנות מתאמים, בניגוד מוחלט למה שקבענו.

דוד אזולאי: אני מניח שהוא קיבל הנחיה.

איוב קרא: יכול להיות.

איוב קרא: אדוני היושב ראש, מונו מתאמים ליישובים בניגוד לעמדתה ולהמלצתה של הוועדה.

איוב קרא: המתאמים הללו באו מבחוץ, ואינני יודע בזכות אלו כישורים ובאלו נסיבות הם נשלחו אל היישובים הללו.

איוב קרא: אני לא מוכן לקבל את זה, כי זה עלול להביא למצב שבו יהיו ועדות קרואות, ומי שיעמוד בראשן הם דווקא האנשים שנשלחו.

איוב קרא: האם אין לנו מספיק אנשים מוכשרים להעמיד בראש הוועדות הללו?

יורי שטרן: חבר הכנסת קרא, היות ואנחנו לא יכולים להכתיב למשרד הפנים אלא באמצעי חקיקה, הדרך שלנו לטפל בכך היא אחת ויחידה, לדעתי – לזרז את הבחירות.

יורי שטרן: לאחר שכבר מינו רכזים, כל פתרון אחר הכרוך בהחלפתם ייצור בלגן נוסף.

יורי שטרן: אני התערבתי לגבי אחד הכפרים ספציפית, כי אמרתי שהיה שם ראש מועצה מצויין לכל הדעות, אז למה שלא ימנו אותו.

יורי שטרן: אז היה קו אחר.

יורי שטרן: לגבי מקומות כמו אבו סנאן, הוארכה תקופת כהונתו של ראש המועצה ולא הסתיימה.

יורי שטרן: אני מציע שבחוק נחליט שהוא יחזור לתפקד עד מועד הבחירות.

עסאם מח'ול: לא ניכנס לזה.

קריאה: מי אתה?

קריאה: אתה לא תקבע.

קריאה: הוא לא מייצג את תושבי אבו סנאן.

קריאות: - - -

יורי שטרן: חבר הכנסת מח'ול, אתה לא יכול להגיד לי מה אני מציע בחקיקה.

יורי שטרן: אתה יכול להגיד את דעתך.

איוב קרא: אדוני היושב ראש, אני לא יודע אם מותר לי לומר את הדברים הבאים.

איוב קרא: ראיתי את מכתבו של הממונה על המחוז בו הוא מציין כי שכרו של הרכז המוניצפלי שהוא שלח ישולם על ידי הרשות, תואם חשב מלווה לפי 140 שעות.

איוב קרא: מאחר והוועדה לא המליצה על כך, וצעד זה הנו בניגוד לעמדת הנהגת היישובים כולם והציבור בכלל, אני קורא לראש העיר שלא לשלם את המשכורת הזאת, כי אנחנו לא מעוניינים שיקבעו לנו איך נחיה בכפרינו.

איוב קרא: מספיק עם זה.

איוב קרא: לא יכול להיות שיכפו עלינו מישהו מבחוץ, והוא ינהל לנו את החיים בתוך היישובים הללו.

איוב קרא: הדבר הזה לא מקובל עלינו.

איוב קרא: מוטב לו שיתייעץ עם ראשי הרשויות ועם אנשים מרכזיים שמבינים בזה, כדי להחליט מי ראוי להוביל דבר כזה.

איוב קרא: הוא לא יכול לכפות עלינו אנשים.

איוב קרא: מאידך, צריך לקחת בחשבון שבירכא נבחר ראש רשות.

איוב קרא: אני לא יודע מה יקרה שם בעקבות הפירוק הזה.

איוב קרא: הוא יכול לשלוח מחר בבוקר ראש ועדה לירכא.

איוב קרא: מה אנחנו יכולים לעשות?

איוב קרא: הרי הסמכות נתונה בידיים שלו.

איוב קרא: לכן אני מבקש ממך שמבחינת החקיקה נפעל כדי שנוכל ללכת לבחירות מייד, ואם הוא לא מתכוון ללכת לבחירות מייד, יש לדאוג לכך שהבחירה במקומות הללו תהיה מתוך בני המקום, ושלא יהיה מצב שבו יבוא מישהו אחר ויכפו אותו עלינו.

יורי שטרן: אני רוצה לשאול את נציג משרד הפנים – האם אנחנו יכולים לקבוע את מועד הבחירות בחקיקה?

יהודה זמרת: אתם יכולים לקבוע, אבל המפקח הארצי על הבחירות צריך עדיין לבדוק לכמה זמן היערכות הוא זקוק לקיום הבחירות.

יורי שטרן: מתוך נסיונך, בכמה זמן מדובר?

יהודה זמרת: אין לי ניסיון.

יהודה זמרת: הוא צריך לבדוק את היקף ההיערכות.

דוד אזולאי: אני יכול להגיד לך שאפשר להיערך באותה מהירות בדיוק שבה התחילו לפרק – תוך פחות משלושה חודשים.

יהודה זמרת: אז היה מועד בחירות ארצי, והמערך התחיל הרבה לפני כן.

יהודה זמרת: חברי הכנסת הם סוברנים להחליט, אבל חשוב לשמוע את עמדתו של המפקח על הבחירות.

איוב קרא: העמדה שלנו היא ללכת לבחירות מיידיות מוקדם ככל האפשר.

איוב קרא: אבל אם מסיבה כלשהי מישהו חושב שהוא ישלח עסקנים לנהל לנו את החיים, התושבים מתנגדים.

איוב קרא: אני רק רוצה להבהיר שדבר כזה יכול לקרות.

יורי שטרן: אני מאוד לא מרוצה מהאופן שבו הדברים נקבעו.

יורי שטרן: זה היה בניגוד להמלצות הוועדה, ודיברתי עם מנכ"ל המשרד על כך.

יורי שטרן: עם זאת, זה קרה – והדרך להתקדם היא לא במלחמות נוספות אלא בקידום החקיקה.

איוב קרא: צריך לקחת בחשבון דבר נוסף: גו'ליס וירכא נמצאות במצב קשה מאוד.

איוב קרא: האיחוד הזה הביא עליהן קשיים כלכליים קשים עוד יותר, ויהיה קשה מאוד לתפקד במצב הכלכלי שבו נמצאות הרשויות הללו.

איוב קרא: צריך לקחת את זה בחשבון במסגרת החקיקה, כדי שמישהו לא יתעלל ברשויות הללו רק משום שפירוק האיחוד נכפה עליו בניגוד לרצונו, וכדי שלא נגיע למצב שבו הוא ינהיג חרם נגד הרשויות הללו בצורה זו או אחרת – מכוון או לא מכוון.

איוב קרא: אלו הם דברים שצריך לקחת בחשבון.

איוב קרא: אדוני היושב ראש, אני מבקש לקבוע היום הצבעה מסכמת לכל הדיון הזה, כדי שבשבוע הראשון של פתיחת המושב נוכל להביא את זה להצבעה, בכפוף למה שתקבע היועצת המשפטית, ואנחנו נקבל כל המלצה שלה.

יורי שטרן: אני מעוניין לשמוע את עמדת משרד המשפטים.

יורי שטרן: באופן אישי, אני מרגיש שאני מצוי בתוך הערפל כי בעיניי פירוק הוא תהליך מהיר.

דוד אזולאי: אדוני היושב ראש, אני רוצה להציע לך הצעה ידידותית: שמע את נציגי הממשלה, אבל אני אומר לך מראש שלא יהיו לנו אתם חיים קלים, רק חיים קשים.

דוד אזולאי: אנחנו מכירים את זה – הם יעשו כל מה שאפשר כדי להקשות כמה שיותר וכדי שהתהליך יהיה כמה שיותר ארוך.

דוד אזולאי: אבל בסופו של דבר אנחנו צריכים להתקדם עם זה כאן, ואני חושב שאדוני הולך בדרך הנכונה.

דוד אזולאי: עצם העובדה שזוהי הישיבה השנייה שאנחנו מקיימים בעיצומה של הפגרה, מעידה על רצונו של היושב ראש לקדם את החוק הזה.

דוד אזולאי: אני חושב שזהו הכיוון הרצוי, וזה מה שאנחנו צריכים לעשות – להתקדם בחקיקה בדיוק כפי שאמר חבר הכנסת איוב קרא, הנמנה גם הוא על יוזמי החוק.

דוד אזולאי: מייד עם פתיחת מושב הקיץ נביא את הענין לקריאה שנייה ושלישית.

דוד אזולאי: במציאות היום יש נזקים בלתי הפיכים.

דוד אזולאי: הזכירו כאן במקרה את מכתבו של הממונה על המחוז לעניין הממונים המוניציפליים.

דוד אזולאי: הוא בוודאי לא עשה זאת על דעת עצמו, ואני בטוח שהוא קיבל הוראה מהשר או מהמנכ"ל.

דוד אזולאי: הדבר הזה רק יסבך את החיים.

דוד אזולאי: אם אנחנו רוצים להתקדם ולהיות ענייניים, אני מציע לך לקבל את הצעת החוק.

דוד אזולאי: זה לא חוק מסובך – אנחנו מכירים חוקים הרבה יותר מסובכים שמצריכים הרבה מאוד דיונים.

דוד אזולאי: מייד עם קבלת החוק, וכבר לפניו, צריך לעשות הוראות מעבר לפיהן הולכים לבחירות.

דוד אזולאי: אנחנו מכירים את אהוד שילת ואנחנו מכירים את המחלקה הזאת כמחלקה מצויינת, שיודעת לעשות עבודה נפלאה בכל מקום בו הם רצו.

דוד אזולאי: ברוב המקרים הם הצליחו, ובהרבה מקומות נערכו בחירות תוך זמן קצר.

דוד אזולאי: לכן אני מציע להתקדם בחקיקה ולא להתעכב עם זה, כי מצבם של היישובים היום הוא מצב קשה ביותר.

דוד אזולאי: זהו מצב של אי וודאות, ואני לא צריך להגיד לך יותר מכך.

דוד אזולאי: השמועות ביישוב הן תופעה איומה – אם תבקר שם ותשמע את התושבים, תראה איפה הדברים עומדים.

דוד אזולאי: לכן אני חושב שתפקידנו כרגע הוא לתמוך בכך.

דוד אזולאי: אני חושב שכדאי לקדם היום את הצעת החוק, להצביע בעדה ולהתקדם איתה, כך שבאמת ניתן את האפשרות לאהוד שילת ולצוותו להיערך לקראת הבחירות.

דוד אזולאי: תוך חודשיים עד שלושה אפשר לגשת לבחירות.

יורי שטרן: תודה.

יורי שטרן: בבקשה, חבר הכנסת מח'ול.

עסאם מח'ול: אני רוצה לחזק את העמדה שלך בשאלה הבעייתית העומדת עכשיו על הפרק.

עסאם מח'ול: בנוסף, אני מסכים עם דבריו של חבר הכנסת אזואלי.

עסאם מח'ול: ראשית, יש עמדה עקבית וברורה מצד משרדי הממשלה לטרפד את החוק הזה, וחבל.

עסאם מח'ול: לאחר שהחוק עבר בקריאה ראשונה, היחס הזה מצטייר כרצון להתנקם ולהתנכל ללא סיבה.

עסאם מח'ול: בישיבה הראשונה שנערכה לקראת הכנת החוק לקריאה ראשונה, המלצנו שמשרדי הממשלה לא ינקטו צעדים חד צדדיים המנוגדים לרוח החוק שיתקבל.

עסאם מח'ול: למרות שנושא המתאמים ממשיך, אני ממליץ מאוד שלא ניכנס למערבולת הזאת של מי יהיה מתאם ומי לא יהיה מתאם, כי במשבצת הזו אנחנו עלולים לאבד את התחמושת שלנו ואת היכולות שלנו.

עסאם מח'ול: האנרגיה שלנו צריכה להתמקד בקידום חקיקת החוק.

עסאם מח'ול: אנחנו מדברים על חודש ימים.

עסאם מח'ול: במסגרת הזו אנחנו נקבע שתוך שלושה חודשים יתקיימו הבחירות.

עסאם מח'ול: אני חושב שלא יוכלו לעשות שום דבר עם סיפור המתאמים.

עסאם מח'ול: לכן אני מציע להתקדם מהנקודה שבה אנחנו נמצאים כרגע, להעביר את החוק בקריאה שניה ושלישית בתחילת המושב וללכת לבחירות תוך שלושה חודשים.

עסאם מח'ול: כך נוכל לבקש ממשרדי הממשלה להתכונן למרווח הזמן הזה, ולא להיפך.

יורי שטרן: תודה.

יורי שטרן: חבר הכנסת דהאמשה, בבקשה.

עבד-אלמאלכ דהאמשה: חברים, אני חושב שבעניין הזה חשוב שנעבוד עם היגיון.

עבד-אלמאלכ דהאמשה: הרי מה היה כאן?

עבד-אלמאלכ דהאמשה: היה מיזוג שהממשלה כפתה.

עבד-אלמאלכ דהאמשה: הכנסת באה וביטלה את המיזוג.

עבד-אלמאלכ דהאמשה: אנחנו עושים עכשיו את השלב האחרון של הביטול.

עסאם מח'ול: תוכנית התנתקות.

יורי שטרן: אם אתה קורא לנושא כך, אתה מחייב אותי להיות נגד.

עבד-אלמאלכ דהאמשה: אני חושב שבאותן מועצות בהן הבחירות היו צריכות להתקיים ב-28 במרץ במקרה שלא היה מיזוג, יתקיימו בחירות עכשיו – כאילו המיזוג לא היה.

עבד-אלמאלכ דהאמשה: באותם מקומות בהם הבחירות לא היו צריכות להתקיים – לא צריך לקיים אותן.

עבד-אלמאלכ דהאמשה: זה פשוט מאוד ומתיישב עם המצב החוקי, עם רצון התושבים ועם ההיגיון הבריא.

יורי שטרן: בחלק גדול מהרשויות זה היה מועד הבחירות לרשויות.

יורי שטרן: הן לא התקיימו, ואנחנו נקיים אותן במועד הקרוב.

יורי שטרן: בשתי רשויות זה חתך לפני סוף הקנדציה.

יורי שטרן: המצב השלישי הוא כפר ירכא עצמו, שם התקיימו הבחירות, התושבים הצביעו, הם הצביעו כביכול לראש העיר--

עסאם מח'ול: - - -

עבד-אלמאלכ דהאמשה: אם כך הם פני הדברים וזהו ההיגיון, מצווה עלינו לסיים בוועדה הזו ובכנסת את העניין בהקדם האפשרי.

עבד-אלמאלכ דהאמשה: אני מקווה שהמשרדים הממשלתיים לא יתקעו מקלות בגלגלי החקיקה הזאת, ולא יתחכמו לנו.

יורי שטרן: אנחנו רוצים לדעת איפה המחסומים, המכשולים והבעיות.

יורי שטרן: משרד המשפטים, בבקשה.

אביטל שטרנברג: זה מחייב הסדר רברס, כפי שכיניתי זאת בדיון הקודם.

אביטל שטרנברג: אנחנו צריכים לחזור אחורה בצורה מסודרת מבחינה משפטית.

אביטל שטרנברג: אבל לפני שאגיע להערותיי בעניין הזה, אני לא יכולה שלא להתייחס לדברים שנאמרו כאן ולהצעה שניתנה כאן שלא לציית להוראת הממונה על המחוז.

אביטל שטרנברג: כעורכת דין ונציגת משרד המשפטים, אני אציע הצעה נגדית – לא לקיים את ההצעה הזאת.

זכי עמאר: חבר הכנסת קרא אמר: אם זה חוקי, הייתי ממליץ.

יורי שטרן: מי שחושב שזה לא חוקי, שיפנה לבג"ץ ויבדוק.

יורי שטרן: אבל כעת זוהי ההוראה, בין אם אנחנו מסכימים אתה ובין אם לאו.

יורי שטרן: אנחנו נקיים את הבחירות בהקדם האפשרי, וניצור מצב חדש כדי שהתופעה הזו תחלוף מעצמה.

אביטל שטרנברג: מדובר בסדרה של כמה עניינים ברורים מאוד, שחייבים לתת עליהם את הדעת.

אביטל שטרנברג: הראשון הוא קביעת מועד לבחירות לכל הרשויות המקומיות, משום שהבחירות שנערכו היו לרשות המאוחדת ולא לאחת הרשויות הספציפיות.

דוד אזולאי: גם את אורך הקדנציה.

יורי שטרן: ברצוננו להחזיר את המצב לקדמותו.

יהודה זמרת: פנקס הבוחרים הוא אחר, אחוז החסימה הוא אחר.

אביטל שטרנברג: אני חושבת שזה גם מיישר קו.

אביטל שטרנברג: לגבי הרשויות כפי שהן היו ב-27 לאוקטובר 2003 – אנחנו חוזרים לאותן רשויות כפי שהן היו מוגדרות מבחינת הגבולות המוניציפליים שלהן.

אביטל שטרנברג: אנחנו מבטלים את הרשות המאוחדת, אבל אנחנו צריכים ליצור כאן את המועד שבו הדברים הללו קורים – מועד תחילת הכהונה של ראשי הרשויות הנבחרים ושל המועצות, ובאותו מועד לבטל סימולטנית את המועצה המאוחדת.

אביטל שטרנברג: אחרת יהיה ואקום.

דוד אזולאי: זה מה שאמרתי – הוראות המעבר.

דוד אזולאי: זה בעצם עונה על הדברים שאמרת עכשיו.

דוד אזולאי: ברגע שמקשרים את החוק מכינים הוראות מעבר, והוראות המעבר יכללו את כל הדברים הללו – פנקס הבוחרים, מועד הבחירות, סיום הקדנציה, תחילת הכהונה וכן הלאה.

אביטל שטרנברג: במסגרת הערתו של חבר הכנסת דוד אזולאי – מה עושים עם ההתחייבויות שהרשות המאוחדת לקחה על עצמה.

קריאה: אין.

אביטל שטרנברג: יכול להיות שאין, אבל צריך--

יורי שטרן: האם כבר ישבתם על כל הנקודות שציינת?

אביטל שטרנברג: דיברנו בינינו על הדברים שצריכים להיכלל בהוראת המעבר, אבל זה לא מגובש.

אביטל שטרנברג: העניין נתון בראש ובראשונה להחלטתכם.

יורי שטרן: הבחירות שהתקיימו בפועל היו בחירות לראש מועצת ירכא?

אביטל שטרנברג: לא, זה היה לרשות המאוחדת.

יהודה זמרת: פנקס הבוחרים היה לכולם, המודד היה מודד שנשקל לפי כולם, מספר החברים היה אחר.

אביטל שטרנברג: אי אפשר להחזיר את זה.

אביטל שטרנברג: אי אפשר לראות בכך בדיעבד בחירות לירכא.

אביטל שטרנברג: זה נראה ממש לא תקין.

יורי שטרן: 80%-90% מהתושבים לא השתתפו--

אביטל שטרנברג: ומה עם אותם 20% שכן השתתפו?

יורי שטרן: מה יגיד משרד הפנים?

יהודה זמרת: דיברנו על הנושא עוד לפני הישיבה, וזה מקובל עלינו.

יהודה זמרת: מועד הבחירות יהיה המועד האפשרי המוקדם ביותר, אבל אני צריך לדבר עם אהוד שילת כדי שהוא ייתן את התאריך.

יורי שטרן: אני אבקש ממציעי החוק לשבת עם אהוד שילת, המפקח הארצי על הבחירות, ועם נציג משרד הפנים ולבדוק אתו את המהלך מבחינה טכנית.

יורי שטרן: זה יהווה בסיס להחלטה שלנו אחר כך בוועדה.

יורי שטרן: שנית, לגבי התחייבויות: משרד הפנים חייב לבדוק ולהציע לנו.

יהודה זמרת: אנחנו רוצים לבדוק נתונים.

יורי שטרן: אני מניח שבכל זאת משהו נוצר תוך כדי פעילות, ולכן אתם צריכים לבוא עם איזושהי הצעת הסדר להחזרת המצב לקדמותו.

דוד אזולאי: אני מבקש לשאול את היועצת המשפטית: מי צריך להחליט לגבי הוראות מעבר?

דוד אזולאי: היועצת המשפטית של הוועדה?

דוד אזולאי: משרד הפנים?

דוד אזולאי: בשיתוף פעולה?

דוד אזולאי: מתי אפשר להתחיל בהכנת הוראות המעבר?

מירי פרנקל-שור: כמו כל הליך חקיקה רגיל.

מירי פרנקל-שור: לגבי ההתחייבויות, נקבל נתונים ממשרד הפנים.

מירי פרנקל-שור: לגבי תאריך הבחירות, נשמע את דעתו של אהוד שילת.

דוד אזולאי: אני שואל אם אתם מתחילים בהכנת הוראות המעבר רק לאחר הגשת הצעת החוק.

דוד אזולאי: בהמשך לדברים שאמרת, אדוני היושב ראש, חבר הכנסת איוב קרא ואנוכי נשב עם אהוד שילת ונבקש ממנו שיכין מסמך.

דוד אזולאי: את המסמך נביא לפני הוועדה עוד בפגרה, על מנת שנוכל להתקדם.

יורי שטרן: לא נעים לי לבקש, אבל אם תוכלו לשבת בפגרה גם על הוראות המעבר עם משרד הפנים.

דוד אזולאי: לשם כך אנחנו נפגשים.

יהודה זמרת: לגבי תאריך הבחירות, נוכל לתת תשובה בימים הקרובים.

יהודה זמרת: אינני חושב שנזדקק לישיבה – נוכל לעדכן את חברי הכנסת המציעים.

יורי שטרן: אני מבקש שתעדכן באמצעות הוועדה, כדי שזה יירשם גם כאן.

יורי שטרן: לפני שאבוריש סאלם ידבר, אני מבקש לציין מספר מילים.

יורי שטרן: כמי שמשתתף מן הצד, אני רוצה להגיד לך כל הכבוד על ההתנהגות האצילה שלך.

יורי שטרן: ראשית, ויתרת מראש על הרבה מאוד דברים שהיית יכול לקחת.

יורי שטרן: נכון שזה היה מקשה על חייך, אבל היו לכך גם יתרונות.

יורי שטרן: אני חושב הציבור צריך להעריך את מה שעשית בשבילו.

יורי שטרן: אני מקווה שאם תצטרך לעבור את החוויה הלא נעימה של בחירות, תנצח ניצחון מוחץ – לא כמו קבוצת הפועל אתמול.

אבוריש סאלם: בוקר טוב לכולם.

אבוריש סאלם: ראשית, אני מבקש להודות לאדוני היושב ראש על המחמאות.

אבוריש סאלם: אני פעלתי בהתאם לרצונם של כל תושבי חמשת הכפרים, וזוהי חובתי כנבחר ציבור.

אבוריש סאלם: לגבי התחייבויות – לרשות המאוחדת לא היו התחייבויות מאחר ולא התקיים איחוד כלל.

אבוריש סאלם: מהרגע הראשון עד עצם היום הזה אנחנו נגד האיחוד.

דוד אזולאי: עם כל הכבוד, את זה רק משרד הפנים יכול לקבוע.

אבוריש סאלם: עד עצם היום הזה לא עשינו שום סיגמנטציה בשום מחלקה – לגבי נכסים, התחייבויות ותביעות משפטיות.

אבוריש סאלם: אין שום התחייבויות שבוצעו מאז הבחירות עד עצם היום הזה.

אבוריש סאלם: אני מאוד מודה לכם על הפעילות מתחילת הדרך ועד היום, ואני מבקש מכבודכם להאיץ את החקיקה על ביטול החוק לחלוטין.

אבוריש סאלם: אני מבקש מכם לפנות למשרד הפנים, למנכ"ל משרד הפנים ולשר פורז, ולבקש מהם להעביר תקציבים לרשויות המקומיות ולא להתנקם ביישובים הללו – אני אומר כאן מילים קשות.

אבוריש סאלם: אני לא רוצה לתאר לך את מצבה הכספי של המועצה המקומית ירכא.

אבוריש סאלם: העובדים לא קיבלו משכורות במשך ששה חודשים.

אבוריש סאלם: אני לא יכול לשלם לספקים ולשום נושה.

אבוריש סאלם: אנחנו ממש על סף קריסה.

אבוריש סאלם: לכן אני קורא לכם לבקש ממשר הפנים להעביר תקציבים.

אבוריש סאלם: אני מוכן להתחייב על הכל מבחינה מקצועית פיננסית.

יורי שטרן: תודה ובהצלחה.

יורי שטרן: חבר הכנסת פינס, בבקשה.

אופיר פינס-פז: אדוני היושב ראש, לצערי הצעת החוק שלי באותו נושא לא קודמה במליאת הכנסת, אבל זה לא גורע כהוא-זה מכך שצריך לעשות הכל כדי לסיים מהר ככל האפשר את הצעות החוק שאכן עברו.

אופיר פינס-פז: אני לא חבר ועדת הפנים, אבל אני שם לב לכך שמצדה של הממשלה יש ניסיון לגרור את העניין.

אופיר פינס-פז: לא אשכח את הצהרתו של יושב ראש הקואליציה מהליכוד, מפלגתו של היושב ראש, לאחר שהחוקים הללו עברו בקריאה טרומית.

אופיר פינס-פז: הוא אמר: הם לעולם לא יסתיימו בחקיקה.

אופיר פינס-פז: הוא אמר זאת בגלוי, בתקשורת ולידי.

נדים עמאר: הוא שינה את דעתו היום.

אופיר פינס-פז: אני מקווה שהוא שינה את דעתו נוכח העובדה שיש רוב מאסיבי בקרב חברי הכנסת, שלא יתנו לחוקים הללו למות.

אופיר פינס-פז: דוד אזולאי אמר שיושב ראש הוועדה עושה מאמץ לא מבוטל כדי לקדם את החוק הזה, ואני שמח ומברך על כך.

אופיר פינס-פז: אני סבור שהקשיים עליהם דיבר ראש המועצה מדברים בעד עצמם.

אופיר פינס-פז: אי אפשר לנהל את העסק הזה ברמה המעשית כאשר דברים עומדים חציים פתוחים וחציים סגורים.

יורי שטרן: תודה.

יורי שטרן: חברים, אני מעריך את העובדה שהגעתם מרחוק, אבל זמננו דוחק.

זכי עמאר: בוקר טוב לכולם.

זכי עמאר: אני רוחש כבוד רב ליושב ראש הוועדה על רצונו האציל ועל פעילותו לקידום הנושא הזה, גם בפגרה.

זכי עמאר: בשם השלטון המקומי, אני מודה לכל חברי הוועדה כולם, בלי יוצא מהכלל, על העמדה האיתנה כדי לקדם את הנושא הזה ולבטל את האיחוד.

זכי עמאר: באשר למתאמים שמינה משרד הפנים: אני חושב שזה אפילו נוגד את החוק מבחינה מסויימת.

זכי עמאר: ברגע שאין ראש רשות, המזכיר הופך באופן אוטומטי למנהל המועצה.

זכי עמאר: בכל היישובים הללו יש לנו מזכירים, והם יכולים לנהל בינתיים את המועצות.

זכי עמאר: לכן אני פונה למשרד הפנים וקורא לבטל את המינוי הזה.

זכי עמאר: זהו מינוי אומלל שיכול להביא אסון על היישובים הללו.

זכי עמאר: באשר לסיוע ליישובים: הם לא נמצאים בדרום לבנון – אפילו בדרום לבנון מקבלים היום סיוע.

זכי עמאר: לא יכול להיות שבמשך 6 חודשים הם לא מקבלים סיוע, גם לא הומניטרי, כדי שיוכלו להתקיים.

דוד אזולאי: אני רוצה לשאול את ראש המועצה – האם גם את השוטף לא מעבירים?

אבוריש סאלם: את השוטף הם מעבירים, אבל מס הכנסה לוקח.

דוד אזולאי: האם מעבירים רק את החלק של ירכא?

אבוריש סאלם: מעבירים לכל רשות בנפרד, לא לרשות המאוחדת.

דוד אזולאי: אז מה רוצים שמשרד הפנים יעביר?

יורי שטרן: מצבן של הרשויות בכל הארץ ידוע.

יורי שטרן: אם יש דברים שמועברים ליישובים אחרים ומשום מה לא מועברים--

איוב קרא: יש חלוקה צודקת על פי מה שמגיע--

דוד אזולאי: מענקי האיזון מועברים?

נדים עמאר: לג'וליס לא מעבירים, למשל.

נדים עמאר: אבל גם כשמעבירים, במינוי הזה כתבו שזכות החתימה נתונה לשלושה אנשים – ביניהם ראש העיר והמתאם.

נדים עמאר: סלאח מסרב לחתום, וזהו גם רצוננו.

נדים עמאר: כל עוד הוא לא חותם אין שום התחייבות כספית.

נדים עמאר: שאלתי בפעם הקודמת את רות בן יוסף: האם אתם מחליטים לייבש את הכפרים?

נדים עמאר: היא ענתה: לא.

נדים עמאר: אבל עצם ההתנייה שסלאח חותם, וסלאח מסרב לחתום ואנחנו מסרבים שהוא יחתום--

עבד-אלמאלכ דהאמשה: זוהי סיבה נוספת לקידומה המהיר של החקיקה.

זכי עמאר: אני קורא למשרד הפנים להעביר ליישובים כל דבר שהוא היה חייב להעביר מכוח החוק.

יורי שטרן: אני מציע לחברי הכנסת לרכז את כל הנתונים, ואנחנו נקיים פגישה עם מנכ"ל משרד הפנים ועם זכי עמאר, נציג השלטון המקומי.

יורי שטרן: בפגישה ננסה לראות איך אנחנו פותרים את הבעיה.

יורי שטרן: יכול להיות שלאור התקדמות החקיקה כדאי לך להפסיק את החרם ולחתום במקום בו החתימה שלך מעכבת את העברת הכספים.

סיף ג'אלב: לא, זה לא יילך.

סיף ג'אלב: אנחנו לא מסכימים.

קריאות: - - -

יורי שטרן: בכל מקרה, המטרה היא לקדם את החוק.

יורי שטרן: היום אנחנו לא יכולים להצביע כי אין לנו תשובות.

יורי שטרן: לקראת הקריאה השנייה והשלישית אנחנו צריכים לדעת מועד הבחירות ואת המקומות שבהם הבחירות יתקיימו.

יורי שטרן: אנחנו זקוקים לכל אותם נתונים פרקטיים.

יורי שטרן: אני מתכוון לקיים את הישיבה הזאת בשבוע הראשון בחודש מאי – השבוע הראשון של מושב הקיץ – במטרה להצביע.

יורי שטרן: אבל עד אז חייבים לבוא עם כל הפרטים.

דוד אזולאי: אני מציע שהיועצת המשפטית של הוועדה תלווה את העניין הזה.

דוד אזולאי: ברגע שכל החומר יהיה מוכן ותוכל לקיים דיון נוסף לפני מושב הקיץ, נודיע לך ונשאיר בידיך את החלטה.

יורי שטרן: לסיכום, אני רוצה לומר שני משפטים: ראשית, אני חושב שיש בעיות בכל האיחודים.

יורי שטרן: היו כאן בעיות חריגות בהשוואה לכל שאר האיחודים, ולכן הדבר הזה לא יהווה תקדים לשאר האיחודים.

יורי שטרן: שנית, העובדה שאנחנו מדברים כאן עם אנשים משרתי צה"ל ולרבים מתוכם יש גם עבר צבאי ובטחוני מפואר, עזרה מאוד ליצור כאן תגובה מהירה.

יורי שטרן: לדעתי, זהו דבר חסר תקדים בתולדות הכנסת.

יורי שטרן: תודה רבה.